KIRJALLINEN KYSYMYS E-1084/00 esittäjä(t): Laura González Álvarez (GUE/NGL) komissiolle. Sukupuuttoon kuolemassa olevan metson suojelu Asturiassa.



Virallinen lehti nro 053 E , 20/02/2001 s. 0067 - 0068



KIRJALLINEN KYSYMYS E-1084/00 esittäjä(t): Laura González Álvarez (GUE/NGL) komissiolle (7. huhtikuuta 2000) Aihe: Sukupuuttoon kuolemassa olevan metson suojelu Asturiassa Kantabrian metso on laji, joka on vaarassa kuolla sukupuuttoon. Joitakin satoja lajin edustajia pesii Asturiassa, Léonissa ja Kantabriassa Espanjassa, mutta Oviedon yliopiston tutkijan José Ramón Obeson tutkimuksen mukaan laji saattaa kadota ennen vuotta 2030 erityisten säilytys- ja suojelusuunnitelmien puutteen vuoksi. Metsokanta on vähentynyt viimeisen 15 vuoden aikana 60 prosentilla. Metson elinympäristölle tärkeiden soidinalueiden määrä on tänä aikana laskenut 335:stä alle 220:een. Myös salametsästys, villisian metsästysseurueiden pitämä meteli, teiden tai aitojen rakentaminen soidinalueiden lähelle sekä paikallisiin asukkaisiin, metsästäjiin, hiihtäjiin ja turisteihin suunnattujen luonnon elinympäristöjä koskevien valistuskampanjoiden puute vaikeuttavat metson säilymistä. Metsoa ei mainita 2. huhtikuuta 1979 annetussa neuvoston direktiivissä 79/409/ETY luonnonvaraisten lintujen suojelusta(1) lajina, jota voidaan metsästää Espanjassa, minkä vuoksi lajin salametsästyksen on annettava aihetta oikeuskäsittelyyn. Viranomaiset suhtautuvat kuitenkin yhä passiivisesti lajin salametsästykseen. Espanjan viranomaiset ilmoittivat aikoinaan komissiolle aikomuksestaan esittää selonteko metson tilanteesta direktiivissä vahvistetun komitean, joka koostuu jäsenvaltioiden edustajista, kokouksessa. Aikomuksena oli pyytää, että laji vahvistetaan ensisijaiseksi LIFE-Nature -ohjelman rahoituskohteeksi. Onko komitea esittänyt selonteon? Voisiko komissio toimittaa tämän selonteon minulle? Onko metso tunnustettu ensisijaiseksi LIFE-Nature-ohjelman rahoituskohteeksi? Voisiko komissio toimia yhteistyössä Espanjan viranomaisten kanssa tutkimustyössä, joka on tarkoitettu tiedonsaantiin metsokantaa vähentävistä tekijöistä, ja metsojen vähenemisen pysäyttämiseen suunnatuissa toimissa? (1) EYVL L 103, 25.4.1979, s. 1. Margot Wallströmin komission puolesta antama vastaus (31. toukokuuta 2000) Syyskuussa 1998 Espanjan viranomaiset toimittivat komissiolle teknisen kertomuksen Ehdotus Cantabrian metson (Tetrao urogallus cantabrius) sisällyttämiseksi LIFE-välineellä ensisijaisesti suojeltavien lajien luetteloon. Se oli pohjana Ornis-komitean kokouksessa lokakuussa 1998 aiheesta käydylle keskustelulle. Parlamentin jäsentä pyydetään osoittamaan kertomusta koskevan pyyntönsä suoraan Espanjan ympäristöministeriölle, joka on laatinut mainitun kertomuksen. Ornis-kokouksessa sovittiin, ettei näitä alalajeja luetteloida ensisijaisiksi LIFE-rahoituksen kohteiksi. Ensisijaisten lajien luettelo määritellään ainoastaan liitteessä I olevan luettelon perusteella; tässä luettelossa viitataan vain Tetrao urogallus -lajiin. Kokouksessa tehtiin myös selväksi, ettei tämä kuitenkaan estä tekemästä LIFE-hakemusta näiden alalajien suojelemiseksi. Komissio tarkastelee myös tällaisia hankkeita koskevia ehdotuksia, mikäli ne täyttävät LIFE-välineessä asetetut edellytykset, mukaan luettuna vaatimuksen, jonka mukaan paikkaan sidottujen hankkeiden alueiden on oltava luokiteltu ns. erityissuojelualueiksi. Valitettavasti vaikuttaa siltä, että alalajin suojelun taso erityissuojelualueilla on alhainen.